Μητροπολίτης Μεσσηνίας Χρυσόστομος Γ΄

Ο **Μητροπολίτης Χρυσόστομος** (κατά κόσμον *Γεώργιος Σαββάτος*, Περιστέρι Αττικής, 8 Σεπτεμβρίου 1961) είναι Έλληνας θεολόγος, πανεπιστημιακός και ιεράρχης της Εκκλησίας της Ελλάδος, ο οποίος διατελεί Μητροπολίτης Μεσσηνίας από το 2007.

Είναι τακτικός καθηγητής της Θεολογικής Σχολής του Εθνικού και Καποδιστριακού Πανεπιστημίου Αθηνών.

## Βιογραφικά στοιχεία
Ο κατά κόσμον Γεώργιος Σαββάτος του Νικολάου και της Ουρανίας γεννήθηκε στο Περιστέρι Αττικής στις 8 Σεπτεμβρίου 1961, έλκοντας την καταγωγή του από τη Σμύρνη. Αφού ολοκλήρωσε τις εγκύκλιες σπουδές του στο Περιστέρι, εισήχθη το 1980 στην Ανωτέρα Εκκλησιαστική Σχολή Αθηνών, αποφοιτώντας πτυχιούχος το 1983. Κατόπιν εισήχθη στη Θεολογική Σχολή του Εθνικού και Καποδιστριακού Πανεπιστημίου Αθηνών, λαμβάνοντας πτυχίο θεολογίας το 1987. Μετά την ολοκλήρωση των προπτυχιακών του σπουδών, έλαβε υποτροφία από την Ρωμαιοκαθολική Εκκλησία προκειμένου να πραγματοποιήσει μεταπτυχιακές σπουδές στη Ρώμη, στο Ποντιφικό Γρηγοριανό Πανεπιστήμιο. Έλαβε αριστούχος (summa cum laude) μεταπτυχιακό δίπλωμα το 1990 πάνω στη Πατερική και Βυζαντινή Θεολογία και την Οικουμενική Κίνηση. Παράλληλα παρακολούθησε μαθήματα ελληνικής παλαιογραφίας και διπλωματικής στο Βατικανό. Πραγματοποίησε εκ νέου ως υπότροφος της Ρωμαιοκαθολικής Εκκλησίας, διδακτορική διατριβή (1990-1991) στο Πανεπιστήμιο του Στρασβούργου με θέμα «*Γεωμετρικές Αναπαραστάσεις του Μυστηρίου της Αγίας Τριάδας στη Βυζαντινή Τέχνη (1204-1274)*». Το 1995 αναγορεύτηκε διδάκτωρ (PhD) της Θεολογικής Σχολής του Εθνικού και Καποδιστριακού Πανεπιστημίου Αθηνών με θέμα «*Η θεολογική ορολογία και προβληματική της Πνευματολογίας του πατριάρχου Γρηγορίου Β' του Κυπρίου*». Πέρα της μητρικής του, γνωρίζει την ιταλική, την γαλλική και την αγγλική γλώσσα.

Δίδαξε μαθήματα θεολογίας στην Ανωτέρα Εκκλησιαστική Σχολή Αθηνών. Τον Ιούνιο του 1999 εξελέγη λέκτορας στη Θεολογική Σχολή του Εθνικού και Καποδιστριακού Πανεπιστημίου Αθηνών με γνωστικό αντικείμενο την Πατερική Θεολογία. Το 2002 εξελέγη επίκουρος καθηγητής με γνωστικό αντικείμενο την Πατρολογία. Το 2007 εξελέγη τακτικός καθηγητής του Τμήματος Θεολογίας με γνωστικό αντικείμενο την Ιστορία Δογμάτων και την Συμβολική. Διετέλεσε πρόεδρος του Τμήματος Θεολογίας από το 2013 έως το 2015.

Έχει συμμετάσχει στη συγγραφή αρκετών θρησκευτικών συγγραμμάτων.

### Κληρικός
Στις 10 Ιουλίου 1988 χειροτονήθηκε διάκονος, λαβών το όνομα Χρυσόστομος. Στις 8 Νοεμβρίου 1990 χειροτονήθηκε πρεσβύτερος και την ίδια ημέρα έλαβε το οφφίκιο του αρχιμανδρίτη. Από το 1995 έως το 1998 υπηρέτησε ως γραμματέας της Συνοδικής Επιτροπής της Εκκλησίας της Ελλάδος στην Ευρωπαϊκή Ένωση και στην Ειδική Συνοδική Επιτροπή Παρακολουθήσεως Ευρωπαϊκών Θεμάτων. Από το 1998 έως το 1999 υπηρέτησε ως γραμματέας στην Ιερά Σύνοδο της Εκκλησίας της Ελλάδος. 

Υπηρέτησε ως εφημέριος και ως ιεροκήρυκας στην Ιερά Μητρόπολη Περιστερίου (1988-1995) και στην Ιερά Αρχιεπισκοπή Αθηνών (1995-2007). Εκπροσώπησε την Αρχιεπισκοπή Αθηνών και το Πατριαρχείο Αλεξανδρείας σε διεθνή συνέδρια. 

Στις 15 Μαρτίου 2007 εξελέγη από την Ιερά Σύνοδο της Εκκλησίας της Ελλάδας Μητροπολίτης Μεσσηνίας, λαμβάνοντας 42 ψήφους επί συνόλου 72 ψηφισάντων, διαδεχόμενος τον Χρυσόστομο Β΄. Χειροτονήθηκε στο βαθμό του επισκόπου τρεις ημέρες αργότερα στον Καθεδρικό Ιερό Ναό Αθηνών, προεξάρχοντος του Αρχιεπισκόπου Αθηνών και πάσης Ελλάδος Χριστοδούλου. Είναι ο τελευταίος αρχιερέας που χειροτονήθηκε επί Αρχιεπισκόπου Χριστοδούλου. 

Έχει διατελέσει μέλος του Δ.Σ. του Διορθοδόξου Κέντρου της Εκκλησίας της Ελλάδος (2007-2010), μέλος του Δ.Σ. της Αποστολικής Διακονίας της Εκκλησίας της Ελλάδος (2012-2013, 2019-2020). Το 2016 ήταν μέλος της αντιπροσωπείας της Εκκλησίας της Ελλάδος στην Πανορθόδοξη Σύνοδο της Κρήτης. Το 2023 ήταν εκπρόσωπος της Εκκλησίας της Ελλάδος στον διάλογο μεταξύ Ορθοδόξων και Ρωμαιοκαθολικών.

## Παραπομπές


## Εξωτερικοί σύνδεσμοι
*Σαββάτου, Χρυσοστόμου, Η θεολογική ορολογία και προβληματική της πνευματολογίας Γρηγορίου Β΄ του Κυπρίου, Εθνικό και Καποδιστριακό Πανεπιστήμιο Αθηνών, 1995 (διατριβή επί διδακτορία).
*Μητροπολίτης Μεσσηνίας Χρυσόστομος Σαββάτος - Βιογραφικό Σημείωμα, από τον ιστότοπο του Τμήματος Θεολογίας Ε.Κ.Π.Α.

Χρυσοστομος Σαββατος
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών